b"\n_START_ARTICLE_\nWestmorland\n_START_SECTION_\nCreaci\xc3\xb3\n_START_PARAGRAPH_\nEn l'\xc3\xa8poca que es va escriure el Domesday Book (1086), algunes parts del que seria Westmorland eren considerades part de Yorkshire o b\xc3\xa9 formaven part del Regne de Strathclyde. Els normands van conquerir al voltant de l'any 1092 l'\xc3\xa0rea del que \xc3\xa9s actualment C\xc3\xbambria. Va ser durant el regnat de Guillem II d'Anglaterra, el qual va crear les baronies de Kendal i Westmorland.Origin\xc3\xa0riament eren dues jurisdiccions controlades per sheriffs diferents, per\xc3\xb2 el 1226 es van unir per formar un sol comtat. Anteriorment al 1226 la baronia de Kendal depenia del comtat de Lancaster (Earldom of Lancaster) mentre que la baronia de Westmoreland depenia de Carlisle.\n_START_SECTION_\nEscut d'armes\n_START_PARAGRAPH_\nEl 1926 es va crear l'escut d'armes identificador del comtat de Westmorland. Cont\xc3\xa9 dues barres horitzontals vermelles, procedents de l'escut dels Lancaster, barons de Kendal; per damunt hi ha un arbre daurat, procedent del segell d'Appleby, en representaci\xc3\xb3 de la baronia de Westmorland. En la part superior de l'escut hi ha un cap d'ovella, en representaci\xc3\xb3 de la ra\xc3\xa7a local, anomenada Herdwick. Al davant de l'ovella hi ha una eina t\xc3\xadpica per manipular llana, que tamb\xc3\xa9 formava part de la ins\xc3\xadgnia de la ciutat de Kendal."